Persida
Imaginea unei societăți marcate de ipocrizie este completată cu două figuri secundare. Marta Bocioacă este aparent o susținătoare a bunului simț burghez, evitând orice legătură cu Persida pentru faptul că a ales să încalce conveniențele sociale și să trăiască cu Națl, dar în realitate ea are o fire pătimașă, încearcă să-l atragă pe Trică într-o relație adulteră și-și sfătuiește soțul să achite diferența de bani pentru a-și scăpa calfa de armată. Într-un mod oarecum similar, măcelarul german Hubăr respinge intransigent relația „imorală” de dragoste a fiului său cu o româncă, deși el însuși sedusese în tinerețe o servitoare unguroaică pe care o abandonase, lăsând-o să crească singură copilul născut din această legătură sentimentală.